# **DIRECȚIA PATRIMONIU**

**DIRECȚIA JURIDICA, RESURSE UMANE, ACHIZIȚII PUBLICE**

**NR. 74383/05.08.2024**

**R A P O R T**

cu privire la Proiectul de hotărâre privind însușirea documentaţiei cadastrale de primă înregistrare în sistemul integrat de cadastru și carte funciară a imobilului denumit strada Cameliei, având destinație de uz și interes public local, și înscrierea în proprietatea Municipiului Bistrita, domeniul public

Raportat la prevederile legale aplicabile proprietății publice a unităților administrativ-teritoriale, Primăria municipiului Bistrița prin persoanele fizice autorizate în domeniul cadastrului din cadrul instituției efectuează identificarea, măsurarea și înscrierea în sistemul integrat de cadastru și carte funciară a bunurilor imobile cu destinații de uz și interes public local, în vederea înscrierii lor în proprietatea publică a Municipiului Bistrița, care urmează să facă obiectul unor investiții în vederea amenajării cu destinații de uz și interes public local.

S-a procedat astfel la identificarea imobilului - strada Cameliei, imobil cu destinația de uz și interes public local, situat în intravilanul municipiului Bistrița, între drumul județean DJ 173B (în intravilan cu denumirea de strada Tărpiului) și strada Anemonei, stradă de uz și interes public local. Ea a primit această denumire prin Hotărârea Consiliului local al municipiului Bistrița nr.17/26.02.2009, aceasta fiind amenajată ca drum de exploatare și înainte de 1990.

Urmare măsurătorilor efectuate și verificărilor cu baza de date grafică s-a constatat că imobilul având categoria de folosință drum este limitrof pe toate laturile cu terenuri a căror geometrie se regăsește în planul digital din aplicația Eterra. În realizarea geometriei s-a ținut cont de conturul imobilelor anterior recepționate, rezultând suprafața de 5.688 mp și o lungime de 906,8 m, cu lățime medie de 6,3 m. La identificarea cu harta de carte funciară s-a constatat că imobilul se suprapune peste numerele topografice 6458/1, 6456/2, 6867, 6868, 6869, 6873, 6874, 6875, 6860, 6863, 6864, în prezent dezmembrate, înscrise în CF nr.86154, 86160, 2641, 654, 4654 Bistrița, categoria de folosință fâneață și rât, proprietari Statul Roman cu drept de administrare Sfatul Popular al orașului Bistrița și un vechi proprietar tabular, Zech Hermina în baza unei înscrieri din anul 1904, din care s-au efectuat puneri în posesie în favoarea unor persoane fizice.

În conformitate cu prevederile art.286 alin.4 din Codul administrativ aprobat prin Ordonanța de urgență a Guvernului nr.57/2019, cu modificările și completările ulterioare, *”Domeniul public al comunei, al orașului sau al municipiului este alcătuit din bunurile prevăzute în Anexa nr.4,* *precum și din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public național sau județean”*, la pct.1 din Anexa nr.4 fiind menționate ”drumurile comunale, vicinale și străzile” ca bunuri de uz și interes public local.

Raportat la destinația imobilului, trebuie avute în vedere și prevederile Ordonanței Guvernului nr.43/1997 privind regimul drumurilor, republicată, cu modificările şi completările ulterioare, care completează prevederile Codului Administrativ și care clasifică și definește drumurile de interes local, atât din punct de vedere funcțional și administrativ-teritorial, cât și în raport cu funcţiile pe care le îndeplinesc.

Conform acestui act normativ, drumurile publice sunt *drumuri de utilitate publică şi/sau de interes public destinate circulaţiei rutiere şi pietonale, în scopul satisfacerii cerinţelor generale de transport ale economiei, ale populaţiei şi de apărare a ţării; acestea sunt proprietate publică şi sunt întreţinute din fonduri publice, precum şi din alte surse legal constituite*. Mai mult, conform prevederilor art.8 alin.(1) *”Drumurile de interes local aparţin proprietăţii publice a unităţii administrative pe teritoriul căreia se află ...”* şi pot fi clasificate ca drumuri comunale, drumuri vicinale, străzi - drumuri publice din interiorul localităţilor, indiferent de denumire: stradă, bulevard, cale, chei, splai, şosea, alee, fundătură, uliţă, etc.

De asemenea, art.863 din Codul Civil specifică cazurile de dobândire a dreptului de proprietate publică, respectiv lit. f) *prin alte moduri stabilite de lege*, iar cu privire la condițiile de înscriere, art.888 menționează: *”Înscrierea în cartea funciară se efectuează în baza înscrisului autentic notarial, a hotărârii judecătorești rămasă definitivă, a certificatului de moștenitor sau în baza unui alt act emis de autoritățile administrative, în cazurile în care legea prevede aceasta*.”

Mai mult, art.129 alin.1 din Codul Administrativ, aprobat prin Ordonanța de urgență a Guvernului României nr.57/2019 prevede: *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”,* având printre atribuții și administrarea domeniului public și privat al unității administrative teritoriale și asigurarea cadrului necesar pentru furnizarea serviciilor publice de interes local, printre care și dezvoltarea urbană.

Astfel, în conformitate cu prevederile mai sus menționate, pentru imobilele a căror apartenență la domeniul public al statului sau al unităților administrativ-teritoriale este stabilită prin acte normative, înscrierea în evidențele de carte funciară se efectuează în baza hotărârilor consiliului local privind declararea bunurilor de uz și interes public local și apartenența acestora la domeniul public, care să conțină elementele de identificare reieșite din măsurători, forma, dimensiunile și vecinătățile și să stabilească regimul juridic, conform prevederilor legale și realității din teren.

După finalizarea formalităților de publicitate și carte funciară, imobilul cu destinația de stradă va fi înscris în Inventarul bunurilor care aparțin domeniului public al municipiului Bistrița, conform procedurii prevăzute la art.289 din Ordonanța de urgență a Guvernului României nr.57/2019 privind Codul administrativ, cu modificările şi completările ulterioare.

În temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, considerăm că sunt îndeplinite condițiile legale pentru ca Proiectul de hotărâre privind însușirea documentaţiei cadastrale de primă înregistrare în sistemul integrat de cadastru și carte funciară a imobilului denumit strada Cameliei, având destinație de uz și interes public local, și înscrierea în proprietatea Municipiului Bistrita, domeniul public, în forma prezentată de iniţiator, să fie supus analizei și dezbaterii Consiliului local al municipiului Bistrița.

**DIRECTOR EXECUTIV, DIRECTOR EXECUTIV,**

**Vasile MARINA Luciana Maria HRISCU**

**SEF SERVICIU,**

**Alina IONESCU**

V.M./A.I./2ex.